Ministrstvo za kmetijstvo, gozdarstvo in prehrano Republike Slovenije, Dunajska cesta 22, 1000 Ljubljana (v nadaljnjem besedilu: ministrstvo), na podlagi 6. točke 16. člena Zakona o voznikih (Uradni list RS, št. 92/22 – uradno prečiščeno besedilo in 153/22; v nadaljnjem besedilu: zakon) in prvega odstavka 21. člena Pravilnika o usposabljanju za varno delo s traktorjem in traktorskimi priključki (Uradni list RS, št. 75/17, 2/20, 110/20 in 98/24; v nadaljnjem besedilu: pravilnik) objavlja

**JAVNI RAZPIS**

**za izbiro izobraževalne ustanove s področja kmetijstva in gozdarstva za pripravo gradiv ter usposabljanje izvajalcev programa usposabljanja za varno delo s traktorjem in traktorskimi priključki**

1. **OSNOVNI PODATKI O JAVNEM RAZPISU**

|  |  |
| --- | --- |
| **Predmet javnega razpisa:** | Predmet javnega razpisa je izbira izobraževalne ustanove s področja kmetijstva in gozdarstva za pripravo gradiv ter usposabljanje izvajalcev programa usposabljanja za varno delo s traktorjem in traktorskimi priključki. |
| **Vrsta javnega razpisa:** | ZAPRTI |
| **Obdobje vlaganja vlog na javni razpis:** | Rok za oddajo vlog začne teči z naslednjim dnem po objavi javnega razpisa v Uradnem listu Republike Slovenije do vključno 21. marca 2025 do 15. ure. |
| **Informacije o javnem razpisu:** | INFO točka:  Ministrstvo za kmetijstvo, gozdarstvo in prehrano, Dunajska cesta 22, 1000 Ljubljana,  tel: 01 478 90 51,  elektronska pošta: [gp.mkgp@gov.si](mailto:gp.mkgp@gov.si) |

**2. UPRAVIČENEC**

Upravičenec do podelitve javnega pooblastila je izobraževalna ustanova s področja kmetijstva in gozdarstva (v nadaljnjem besedilu: pooblaščena organizacija) v skladu s 6. točko 16. člena zakona.

**3. POGOJI ZA PRIDOBITEV JAVNEGA POOBLASTILA**

3.1 Pogoji za pridobitev javnega pooblastila morajo biti izpolnjeni ob vložitvi vloge na javni razpis.

3.2 Upravičenec mora izpolnjevati pogoje iz tretjega odstavka 21. člena pravilnika:

* za izpolnjevanje pogoja iz prve alineje tretjega odstavka 21. člena pravilnika se vlogi na javni razpis priloži akt o ustanovitvi ali dokazilo iz katerega je razvidno delovanje na področju kmetijstva in gozdarstva;
* za izpolnjevanje pogoja iz druge alineje tretjega odstavka 21. člena pravilnika se vlogi na javni razpis priloži dokazilo iz katerega je razvidno, da upravičenec izdaja strokovne članke in literature na temo varnega dela s traktorjem in traktorskimi priključki, da upravičenec izvaja predavanja na temo varnega dela s traktorjem in traktorskimi priključki ter da upravičenec opravlja raziskave in prispeva k razvoju področja;
* za izpolnjevanje pogoja iz tretje alineje tretjega odstavka 21. člena pravilnika se vlogi na javni razpis priloži dokazilo, da zagotavlja strokovnega sodelavca za področje varnega dela s traktorjem in traktorskimi priključki, ki ima za izvajanje usposabljanja predavateljev in članov komisije opravljen strokovni izpit v skladu s predpisi, ki urejajo varnost in zdravje pri delu.

3.3 Poleg pogojev iz prejšnje točke mora imeti upravičenec poravnane zapadle finančne obveznosti do države ali lokalnih skupnosti.

**4. MERILA ZA OCENJEVANJE VLOG**

4.1 Merila za ocenjevanje vlog so določena v četrtem odstavku 21. člena pravilnika in podrobneje urejena v tem poglavju.

4.2. Merila za ocenjevanje vlog in točkovnik:

|  |  |
| --- | --- |
| **MERILO** | **Maksimalno število točk** |
| **Geografska pokritost delovanja upravičenca** | **10** |
| upravičenec deluje v več geografskih statističnih regijah v državi. Število točk, ki jih prinese delovanje v: |  |
| 1 – 3 statističnih regijah | 2 |
| 4 – 8 statističnih regijah | 5 |
| 9 – 12 statističnih regijah | 10 |
| **Strokovni delavci na področju varnega dela s traktorji in traktorskimi priključki** | **30** |
| Pri tem merilu se vloga točkuje glede na strokovne delavce zaposlene pri upravičencu za nedoločen čas. Za zaposlenega strokovnega delavca, ki dela pri upravičencu na področju varnega dela s traktorjem in traktorskimi priključki, se dodeli do 10 točk, pri čemer se upošteva sorazmerni delež njegovega dela na področju varnega dela s traktorjem in traktorskimi priključki glede na obseg dela polno zaposlenega. Pri tem merilu se lahko dodeli skupaj največ 30 točk. |  |
| **Aktivnosti na področju strokovnega delovanja** | **10** |
| Upravičenec izvaja aktivnosti povezane z varnim delom s traktorjem in traktorskimi priključki za različne ciljne skupine. Točke se pri merilu seštevajo po naslednjih ciljnih skupinah: |  |
| zunanji uporabniki oziroma širša javnost | 5 |
| dijaki in študenti | 5 |
| **Reference upravičenca** | **40** |
| Pri merilu se upošteva obdobje upravičenčevega delovanja od 1. januarja 2015. Točke se pri tem merilu seštevajo po naslednji razdelitvi: |  |
| upravičenec izdaja vsebine za pedagoške namene, ki so namenjene dijakom in študentom (npr. skripta, katerega avtor je aktualni zaposleni strokovni delavec pri upravičencu) | 10 |
| upravičenec objavlja članke o varnem delu s traktorjem in traktorskimi priključki v tiskanih izdajah oziroma spletne članke o varnem delu s traktorjem in traktorskimi priključki (vsak članek, katerega avtor je aktualni zaposleni strokovni delavec pri upravičencu, prinese 1 točko) do največ skupaj 10 točk; | 10 |
| upravičenec izdaja strokovno literaturo o varnem delu s traktorjem in traktorskimi priključki v tiskanih izdajah za širšo javnost (izdana knjiga, katere avtor je aktualni zaposleni strokovni delavec pri upravičencu, se točkuje tako, da vsaka stran knjige prinese 0,2 točke, vendar skupaj največ 10 točk) | 10 |
| upravičenec je izdelal avdiovizualne vsebine o varnem delu s traktorjem in traktorskimi priključki. Vsaka minuta avdiovizualne vsebine, katerega avtor oziroma nosilec vsebine je aktualni zaposleni strokovni delavec pri upravičencu, prinese 0,5 točk, vendar skupaj največ 10 točk. | 10 |
| **Opremljenost za izvajanje nalog** | **10** |
| upravičenec razpolaga s prostorom, kot je določeno s 4. členom pravilnika | 3 |
| upravičenec ima vso opremo, kot je določeno v prvem odstavku 5. člena pravilnika | 3 |
| upravičenec za potrebe testiranja in prikaza varnosti traktorja in traktorskih priključkov razpolaga še s posebno namensko opremo, kot npr. testni poligon za preizkušanje dela s traktorjem, testirane naprave za preizkušanje varnosti, ipd.. Vsaka oprema, s katero dodatno razpolaga upravičenec, doprinese dodatno 2 točki, vendar skupno ne več kot 4 točke. | 4 |
| **SKUPAJ** | **100** |

**5. OBVEZNOSTI UPRAVIČENCA**

Upravičenec mora izpolnjevati obveznosti iz šestega, sedmega in devetega odstavka 21. člena pravilnika.

**6. VIŠINA SREDSTEV**

Višina sredstev za kritje stroškov je določena v osmem odstavku 21. člena pravilnika.

1. **VLOGA IN POSTOPEK ZA DODELITEV POOBLASTILA**

7.1 Vloga mora biti izpolnjena na obrazcu, ki je sestavni del razpisne dokumentacije, in oddana z izpolnjenimi podatki o upravičencu, vključno s podpisano in žigosano izjavo upravičenca iz razpisne dokumentacije ter z vsemi potrebnimi prilogami in dokazili iz razpisne dokumentacije.

7.2 Vlogo na javni razpis je potrebno poslati **s priporočeno poštno pošiljko** na naslov: **Ministrstvo za kmetijstvo, gozdarstvo in prehrano, Dunajska 22, 1000 Ljubljana,** ali vložiti neposredno v vložišču ministrstva v času uradnih ur.

7.3 Na ovojnici vloge morajo biti razvidni datum oddaje priporočene vloge, označen s strani izvajalca poštnih storitev, oziroma vložišča ministrstva, naziv in naslov upravičenca ter oznaka javnega razpisa, na katerega se prijavlja, na način:

»**NE ODPIRAJ - Vloga za javni razpis za izbiro pooblaščene organizacije za področje varnega dela s traktorjem in traktorskimi priključki«**

7.4 Rok za oddajo vloge na ta javni razpis je 21. marec 2025.

**8. IMENOVANJE POOBLAŠČENE ORGANIZACIJE**

Javno pooblastilo podeli ministrica z odločbo v upravnem postopku.

**9. SANKCIJE**

Upravičencu se odvzame pooblastilo, če ne izpolnjuje zahtev, ki so določeni v desetem odstavku 21. člena pravilnika.

Mateja Čalušić

ministrica